remissie van dootslaege
philips byder gratien goids eersthertoge van oistryck hertoge van bourgongnien
van lothringen van brabant van stier van karentien van cram van limburg van lucemburg ende
van ghelre greve van vlaenderen van habsburg van thirol van firette
van kieburg van artois van bourgoingnien palatyn van henegouwe van holland
van zeeland van namen ende van zutphen mercgreve des heilichs rycs
roemschen rycs ende van bourgauw lantgreve in elsaten heere van vrieslant
van opter windischenmerck van portenauw van salms ende van mechelen.
doen te weten allen luyden jegewoirdich ende toecomende dat wy ontfangen
hebben die oitmoedige supplicatie van bertelmeeuse ghysels ende simoen
zynen zoenen geboren van onser stad van herentals. inhoudende hoe dat omtrint
onderhalf jaer geleden die voirs. bertelmeeus quam gaende opte merct tot
herentals voirs. mit eenen vogel op zyn hant geheeten havic tersel nergens
af wetende. aldaer tot hem gecomen es een geheeten henneken van lyere zoene
lanceloets hebbende blyde gedroncken vragende den selven suppliant hoe compt
ghy aenden voghel. antwordende hem huesschelic dat hy den voghel gecocht
hadde tegen heynen hoye die dan present ende tegenwoirdich stont sprekende
alsdoan stuerlic die voirs. vragende doen die selve henneken tegen wyen
antwordde dat hy die gecocht hadde tegen heynen hoye die daer present ende
tegewoirdich stont sprekende alsdoen stuerlyc die voirs. henneken totten
selven heynen. wat hebdy mynen vogel te vercoopene die ghy my gegeven hebt
dair op die voirs. heyne seyde jan het es wair. ic hadde v gegeven. hadde
ghy en gehaelt. mair nv heeften bertelmeeus ghijsels gecocht. soe
hoort hy hem toe. dwelc hoirende de selve bertelmeeus ende om den voirs.
henneken te believene nemende den vogel van zynder hant mitten hantschoene
seggende nempt dair jan den vogel. ic schinken v gherne soe dat hy
alsdoen den vogel van bartelmeeuse aenveerde. ende nae dien die selve bertelmeeus
hem den vogel gegeven hadde. soe heeften henneken opten staende voet
vercocht janne den bastart van peruwez om eenen gulden$. welc bastart des
avonts vorts dair nae wederom den voirs. vogel den voirs. suppliant gegeven
heeft alsdoen quam ten aengange symon ghysels bertelmeeus zoene
sonder den voirs. henneken oft yemande te messeggene. seggende tot
hem dyerste dat ic v vinde. ic sal eenen pyl in v lyf duwen. dair op die
vader vanden voirs. simoenen doen seyde. henneken wairom zoudy dat doen ic
en hebts tegen v niet verdient want ic hebbe v menige vrintscap
gedaen. mair soude ghyt hem doen doeghet my. het soude my even zeere
doen ende namp alsoe die voirs. suppliant om allen twist te scuwen zynen zoene
mitter hant ende ghingen tsamen thuyswerts in hueren vrede dair nae die
voirs. henneken namp zynen ganck rechts oft hy hadde willen gaen naeden
huyse desselfs suppliant ende tusschen wegen hy henneken eenen goeden
man geheeten jan govaerts in zyn huys jaeghde. den welcken des
voirs. jan govaerts huysvrouwe groot van kinde gaende meynde te bescuddene
seggende doen die voers. henneken tot haer. gaet van my oft ic sal
v dit zweert doer uwen buyck steken dwelck siende die gebueren
seyden totten selven henneken. gaet henen strycken oft men sal v doen
gaen ende van daires hy wederom gecomen naden huyse des voirs.
suppliant ende gepasseert zynde tot inde molenstrate hy binnesach
siende staen den selven suppliant ende zynen zoene in hueren huyse
bynnen der doeren aldaer. keerende wederomme de selve henneken ende comende
genouch nae tvoirs. huys tot huewerts ende nemende zyn mess mitten
hant om den selven suppliant ende zynen zoene te willen bevechten
ende evelen van hueren liven gelyc hy dat opten selven avont te twee oft
te drie plaetsen gesocht hadde. ende mits dat zy des voirs. hennekens
niet en consten ontslagen noch verdragen gezyn. soe es de voirs. symon
een vanden supplianten hem inne geloopen mit eender corten daggen ende stack
nae hem maer hy en raectes nyet schietende alsoe malcanderen toe om
deen den anderen te evelen. dwelc ziende die voirs. suppliant zynen zoene
in dangier ende noode van zyne live es hy den selven te baeten geloepen
gevende den selven henneken twee quetsueren mit eenen weymesse dair
af hy des anderen daighe daer nae gestorven es. overmits welcken
ongevalle die voirs. suppliant hebbende eene huysvrouwe ende vele kinderen
mitten voirs. zynen zoene symoenen. laetende huer ambacht huysgezyn ende
familie hem altyt heeft moeten absenteren ende hem alnoch buyten houdende
es in miserien tot huerer ongenuchten verdriete ende ewiger destructien.
alsoe hy seegt ons dairomme zeer oitmoedelic biddende om onse gratie
ende genade in desen. soe eest dat wy de saken voirscreven
overgemerct hebben den voirs. bertelmeeuse ghysels ende symoene zynen
zoene supplianten genegen wesende tot huerer voirs. beede ende supplicatie
ende willende hen in dit stuck gratie ende genade verlenen ende prefereren
voer strangheyt van justicien. sonderlinghe ter eeren ende weerdicheyt
vander heyliger passie die onse heere god voer ons alle geleden heeft
op sulcken dach als huden. inden gevalle als boven vergheven quytgescouden
ende geremitteert vergheven schelden quyte ende remitteren vuyt
onser sunderlinger gratien by desen onsen brieve tfait ende dootslach
boven verclairt. mitgaders alle boeten bruecken ende peynen corporel
criminel ende civil dair inne zy ter causen van dien mit datter
aencleven mach mesbruyct ende gevallen mogen zyn tegen ons ende
justicie ende hebben hen als van desen gerestitueert ende
wedergestelt restitueren ende stellen weder tot hueren goeden
fame name ende geruchte in onsen voirs. lande van brabant ende andere
onse landen ende heerlicheyden. tot alle huere onverbuerde goeden in
dien zy enighe hebben inder manieren zy waren voer de toecompst vanden
voirs. dootslage imponerende hier op silentie ende eewich zwygen
onsen procureur generael ende allen anderen onsen richteren justicieren
ende officieren wie zy zyn. satisfactie ende beteringe ierst
en voer al gedaen der partien geinteresseert op datter ennige toe dient
ende die alnoch niet gedaen en es civillic aleenlic ter ordinantie van onsen
lieven ende getruwen die cancellier ende luden van onsen rade in brabant
die wy dair toe committeren. ontbieden dairomme ende bevelen den selven
onsen cancellier ende luden van onsen voirs. rade dat zy voer hen geroupen
die gheene die dair omme behoiren geroupen te zyne. procederen ende voirts
vaeren wel ende dueghdelic totter verificatien van desen onse brieve nae
huere forme ende inhouden. ende dat gedaen zynde zy onse drossaet
van brabant meyere van loevene amman van bruessel mercgreve van
antwerpen scouthet van herentals ende van lyere ende alle andere onse
rechteren justicieren ende officieren dient aengaen sal mogen doen laten
ende gedoegen den voirs. suppliant van dese onse gratie remissie quytsceldinge
ende van al den inhouden van desen inder vuegen ende manieren als voirs. es
rastelic vredelic volcomelic ende tot ewigen dagen genyeten ende gebruycken
sonder hen te doene oft te laten gescieden nv oft in toecomende tyden
enich hinder stoot oft letsel aen live oft aen goede ter contrarien ende
in dien huere persoene oft enige van huere onberuerlycke goeden ter causen van
desen gevangen gearresteert oft eenichssins becommert waeren dat zy
die stellen oft doen stellen terstont ende sonder vertreck tot geheelder
ende volcomender delivrantie want ons alsoe gelieft ende ten
eynde dat dit goet vast ende gestadich blive hebben wy onsen segel
hier aen doen hangen. behoudelic in anderen saken ons rechts ende
eenen iegelyck den zynen in allen. gegheven te ghendt opten heyligen
goeden vrydach inde maent van aprille. int jaer onss heeren duysent
vyfhondert ende drie alsoe ondergescreven op de plycke by mynen
heere den eertshertoge ende geteykent . . j. crokaert ende noch visa
gecollationeert metten originale
bezegelden brieve ende daermede
bevonden concorderende bij my